Kedves Barátaink!

Két évvel ezelőtt azzal a céllal hoztuk létre ezt az e-mail címet, hogy meghívjunk Benneteket Misu 88-ik születésnapjára. Nem gondoltuk, hogy a 90-ediket már nélküle leszünk kénytelenek megünnepelni. Ő persze azt mondaná, hogy „Na und, tudtuk mindig is, hogy nem élünk örökké. És milyen szerencse, hogy úgy halhattam meg, ahogy szerettem volna – a székről lefordulva.” S ez utóbbi persze nekünk is vígasz.

Ugyanakkor, halála előtt már dolgoztunk vele együtt egy „családi emlékezettel”, azaz a saját családunk emlékezetével foglalkozó könyvön – és most azt gondoltuk, ha már nem sikerült ezt az ő életében befejeznünk, akkor jelenjen meg az ő kilencvenedik születésnapjára, hogy mi ennek révén emlékezhessünk rá, s búcsúzhassunk el tőle ismét együtt.

E könyv mellett, azt gondoltuk, megmutatunk nektek másik két könyvet is, amelyek szintén Misu kilencvenedik születésnapjára jelentek meg, az egyik Kardos Andris 1984-ben Misuval készült interjúját tartalmazza, a másik pedig Misunak a Múlt és Jövőben megjelent írásait.

A könyvek bemutatása után először Valastyán Tamás, majd a közönség beszélget a könyvek szerzőivel: Babarczy Eszterrel, Kardos Andrással és Vajda Júliával.

Várunk benneteket ezúttal is a **Nyitott Műhelyben** (1123 Budapest, Ráth György utca 4.) **2025. február 10-én délután 6 órakor.**

A pontos program:

1. Babarczy Eszter–Vajda Júlia–Vajda Mihály: *Emlékfonatok. Egy budapesti (zsidó) család szövegalbuma.* (L'Harmattan, 2025. Szerkesztette, a beszélgetéseket vezette. Székely Juli. A borítót családi dokumentumok felhasználásával Slemer Igor tervezte)

Bemutatja: Pongrácz Tibor 

2. Vajda Mihály: *Szembesülés. Beszélgetés Lukács György Budapesti Iskolájáról.*

Kardos András 1984-ben készült interjúja.

(BFL Budapesti Iskola Archívum, 2025. Szerk. Szücs László Gergely. A borítót Balla Demeter fotója felhasználásával Szabó Ferenc tervezte.)

Bemutatja: Sümegi István 

3. Vajda Mihály: *Ember a transzcendentális otthontalanságban – A Budapesti Iskola utolsó tagja a Múlt és Jövőben.*

(Múlt és Jövő Kiadó, 2024. Szerk. Kőbányai János, a borítót Szilágyi Lenke fotója felhasználásával Czeizel Balázs tervezte.)

Bemutatja: Széplaky Gerda 

II. Valastyán Tamás, illetve a közönség beszélgetése a kötetek szerzőivel:

Kardos Andrással, Babarczy Eszterrel és Vajda Júliával.